ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

της Ευρωπαϊκής Κοινότητας Άνθρακα και Χάλυβα

1995

8η έκδοση

(95/C 140/01)

Κείμενο που εγκρίθηκε από τη συμβουλευτική επιτροπή, σύμφωνα με το άρθρο 18 παράγραφος 5 της συνθήκης ΕΚΑΧ, κατά την 319η σύνοδο της 31ης Μαρτίου 1995

ΠΙΝΑΚΑΣ ΠΕΡΙΕΧΟΜΕΝΩΝ

ΚΕΦΑΛΑΙΟ I

ΟΡΓΑΝΩΣΗ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

Σελίδα

Άρθρο 1 - Χρήση . 4

Άρθρο 2 - Προεδρείο κατά σειρά ηλικίας . 4

Άρθρο 3 - Προεδρείο . 4

1. Σύνθεση . 4

2. Εκλογή . 4

3. Χρόνος θητείας και αρμοδιότητες . 4

Άρθρο 4 - Υποεπιτροπές . 5

1. Σύσταση . 5

2. Σύνθεση . 5

3. Διορισμός των μελών . 5

4. Χρόνος θητείας των μελών . 5

5. Προεδρείο της υποεπιτροπής . 5

ΚΕΦΑΛΑΙΟ II

ΛΕΙΤΟΥΓΡΓΙΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

Άρθρο 5 - Σύνοδοι . 6

Άρθρο 6 - Σύγκληση της συμβουλευτικής επιτροπής . 6

1. Σύγκληση κατόπιν αιτήσεως της Ευρωπαϊκής Επιτροπής . 6

2. Σύγκληση κατόπιν αιτήσεως της πλειοψηφίας των μελών της συμβουλευτικής επιτροπής . 6

3. Σύγκληση κατόπιν αιτήσεως άλλων μελών της συμβουλευτικής επιτροπής . 6

Άρθρο 7 - Έγγραφες διαβουλεύσεις . 6

Άρθρο 8 - Ημερήσια διάταξη . 6

1. Καθορισμός της ημερήσιας διατάξεως . 6

2. Προτάσεις . 7

Άρθρο 9 - Προθεσμίες συγκλήσεως - Κατεπείγουσα συζήτηση . 7

Άρθρο 10 - Προπαρασκευαστικές εργασίες των υποεπιτροπών . 7

1. Ανάθεση καθηκόντων στις υποεπιτροπές από το προεδρείο . 7

2. Αρμοδιότητες των προεδρείων των υποεπιτροπών . 7

Άρθρο 11 - Διεξαγωγή των συνεδριάσεων των υποεπιτροπών . 8

1. Προεδρία . 8

2. Απαρτία και ψηφοφορία . 8

3. Αντιπροσώπευση . 8

4. Τεχνικοί σύμβουλοι . 8

5. Συμμετοχή προσώπων τα οποία δεν είναι μέλη της υποεπιτροπής . 8

6. Συμμετοχή εμπειρογνωμόνων . 8

7. Αποτελέσματα των εργασιών των υποεπιτροπών . 8

Άρθρο 12 - Διεξαγωγή συνόδων της συμβουλευτικής επιτροπής . 9

1. Συμμετοχή μη μελών . 9

2. Απαρτία . 9

3. Απουσία - Αντιπροσώπευση . 9

4. Προεδρία . 9

5. Διαβίβαση του φακέλου των εγγράφων για τη σύνοδο . 10

6. Πρόταση διαδικασίας . 10

7. Συζήτηση των αποτελεσμάτων των εργασιών των υποεπιτροπών . 10

8. Υποβολή τροπολογιών και προτάσεων για διατύπωση γνώμης ή προτάσεων ψηφίσματος . 10

9. Παραπομπή στην υποεπιτροπή . 10

10. Ψηφοφορία . 10

11. Λήξη της συζητήσεως . 11

Άρθρο 13 - Έγγραφα της συνόδου . 11

1. Εκθέσεις, διατυπώσεις γνώμης και ψηφίσματα . 11

2. Πρακτικά . 11

3. Έγκριση των πρακτικών . 11

Άρθρο 14 - Γραμματεία . 11

ΚΕΦΑΛΑΙΟ III

ΛΟΙΠΕΣ ΔΙΑΤΑΞΕΙΣ

Άρθρο 15 - Απουσία μεγάλης διάρκειας . 12

Άρθρο 16 - Τροποποίηση του κανονισμού . 12

ΚΕΦΑΛΑΙΟ I ΟΡΓΑΝΩΣΗ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

Άρθρο 1

Χρήση

Η δραστηριότητα της συμβουλευτικής επιτροπής κατανέμεται σε χρήσεις διάρκειας ενός έτους. Η διάρκεια της θητείας του προεδρείου αντιστοιχεί προς τη διάρκεια της χρήσεως.

Εφόσον δεν γίνει εγκαίρως ο διορισμός των μελών της συμβουλευτικής επιτροπής, μπορεί να παραταθεί η διάρκεια της χρήσεως και των αρμοδιοτήτων του προεδρείου έως το διορισμό του νέου προεδρείου.

Άρθρο 2

Προεδρείο κατά σειρά ηλικίας

Η πρώτη σύνοδος κάθε χρήσεως συγκαλείται από το πρεσβύτερο μέλος που εκτελεί χρέη προέδρου ή, σε περίπτωση κωλύματος, από το αμέσως επόμενο πρεσβύτερο μέλος εντός, το αργότερο, τεσσάρων εβδομάδων από την πάροδο της προηγούμενης χρήσεως ή από το νέο διορισμό των μελών της συμβουλευτικής επιτροπής.

Στην πρώτη αυτή σύνοδο προεδρεύει το πρεσβύτερο των παρόντων μελών. Ως γραμματείς του ορίζονται τα τέσσερα νεότερα των παρόντων μελών. Τα πέντε αυτά μέλη σχηματίζουν το προεδρείο κατά σειρά ηλικίας.

Το προεδρείο αυτό ασκεί τα καθήκοντά του μέχρι τη στιγμή της γνωστοποιήσεως των τελευταίων αποτελεσμάτων της εκλογής του προεδρείου της συμβουλευτικής επιτροπής, η οποία διεξάγεται κατά την πρώτη σύνοδο κάθε χρήσεως.

Κατά την έναρξη της πρώτης συνόδου που ακολουθεί την ανανέωση των μελών της συμβουλευτικής επιτροπής, το πρεσβύτερο μέλος, που εκτελεί χρέη προέδρου, γνωστοποιεί στη συμβουλευτική επιτροπή έναν κατάλογο των μελών τα οποία ορίζονται από το συμβούλιο της Ευρωπαϊκής Ένωσης.

Άρθρο 3

Προεδρείο

1. Σύνθεση

Το προεδρείο της συμβουλευτικής επιτροπής αποτελείται από τον πρόεδρο, δύο αντιπροέδρους και δώδεκα ακόμη μέλη της συμβουλευτικής επιτροπής (1).

Ο πρόεδρος εκλέγεται εκάστοτε από τον τομέα του άνθρακα και τον τομέα του χάλυβα, με τη σειρά, από τους εκπροσώπους των παραγωγών, των εργαζομένων και των καταναλωτών εκτός αν αποφασίσει διαφορετικά η συμβουλευτική επιτροπή με πλειοψηφία των δύο τρίτων των μελών της (2).

Από κάθε κατηγορία, στην οποία δεν ανήκει ο πρόεδρος, εκλέγεται ένας αντιπρόεδρος.

Κάθε κατηγορία πρέπει να εκπροσωπείται κατ' ίσο αριθμό στο προεδρείο της συμβουλευτικής επιτροπής.

Το προεδρείο μπορεί, εφόσον κριθεί απαραίτητο, να ζητήσει τη συμμετοχή των προέδρων των υποεπιτροπών στις συνεδριάσεις του, εφόσον η ημερήσια διάταξη περιλαμβάνει ένα ή περισσότερα θέματα του ενδιαφέροντός τους.

2. Εκλογή

Ο πρόεδρος εκλέγεται με μυστική ψηφοφορία. Στην πρώτη και δεύτερη ψηφοφορία πρέπει να συγκεντρώσει την απόλυτη πλειοψηφία των μελών της συμβουλευτικής επιτροπής. Στην τρίτη ψηφοφορία αρκεί σχετική πλειοψηφία των ψηφισάντων. Σε περίπτωση ισοψηφίας, αποφασιστική είναι η ψήφος των πρεσβυτέρων.

Το λοιπά μέλη του προεδρείου της συμβουλευτικής επιτροπής εκλέγονται με την ίδια διαδικασία. Η εκλογή τους όμως δεν γίνεται με χωριστή ψηφοφορία.

Τα συμπληρωμένα ψηφοδέλτια δεν πρέπει να περιέχουν περισσότερα ονόματα από τις έδρες που πρέπει να πληρωθούν σε κάθε εκλογή και πρέπει επίσης κατά τη συμπλήρωσή τους να λαμβάνονται υπόψη οι διατάξεις που αναφέρονται στη σύνθεση του προεδρείου της συμβουλευτικής επιτροπής. Αλλιώς τα ψηφοδέλτια είναι άκυρα.

Η μυστική ψηφοφορία γίνεται με ονομαστική κλήση. Δεν επιτρέπεται η εξουσιοδότηση δόσεως ψήφου.

Το πρεσβύτερο μέλος που εκτελεί χρέη προέδρου μπορεί να υποβάλει στη συμβουλευτική επιτροπή ερώτημα περί της σκοπιμότητας της διενέργειας της εκλογής του προεδρείου της συμβουλευτικής επιτροπής με ανάταση του χεριού, κατά παρέκκλιση από τις προηγούμενες διατάξεις. Η σκοπιμότητα μιας τέτοιας παρεκκλίσεως πρέπει να γίνει δεκτή ομόφωνα.

Ο τρόπος εφαρμογής των διατάξεων αυτών καθορίζεται κάθε φορά από το προεδρείο κατά σειρά ηλικίας.

3. Χρόνος θητείας και αρμοδιότητες

Το προεδρείο της συμβουλευτικής επιτροπής ασκεί τα καθήκοντά του έως την έναρξη της πρώτης συνόδου της επόμενης χρήσεως.

Το προεδρείο της συμβουλευτικής επιτροπής έχει κάθε αρμοδιότητα να προεδρεύει των εργασιών της συμβουλευτικής επιτροπής και να οργανώνει και να διευθύνει τις υπηρεσίες του σύμφωνα με τις διατάξεις του παρόντος κανονισμού και σύμφωνα με τη συνθήκη.

Το προεδρείο φροντίζει για τις εξωτερικές σχέσεις στα πλαίσια των ορίων και προϋποθέσεων που έχουν καθοριστεί από τη συμβουλευτική επιτροπή.

Το προεδρείο της συμβουλευτικής επιτροπής συγκαλείται από τον πρόεδρο είτε αυτεπαγγέλτως είτε κατόπιν αιτήσεως τριών μελών του.

Σε περίπτωση λήψεως αποφάσεως του προεδρείου της συμβουλευτικής επιτροπής και εφόσον υπάρξει ισοψηφία, η υπό ψήφιση απόφαση αναπέμπεται στη συμβουλευτική επιτροπή.

Σε περίπτωση απουσίας, αναπληρωτής του προέδρου είναι ο αντιπρόεδρος. Η σειρά αναπληρώσεως καθορίζεται από το προεδρείο της συμβουλευτικής επιτροπής κατά την πρώτη του συνεδρίαση. Σε περίπτωση απουσίας των δύο αντιπροέδρων, χρέη αναπληρωτή εκτελεί το πρεσβύτερο μέλος του προεδρείου.

Σε περίπτωση παραιτήσεως ή θανάτου ενός των μελών του προεδρείου, το προεδρείο ζητά από την κατηγορία στην οποία ανήκε το μέλος αυτό, να υποβάλει πρόταση αντικαταστάσεώς του.

Το προεδρείο της συμβουλευτικής επιτροπής μπορεί να αναθέσει την προετοιμασία των εργασιών της αρμοδιότητάς του στον πρόεδρο, ο οποίος επικουρείται από τη γραμματεία.

Άρθρο 4

Υποεπιτροπές

1. Σύσταση

Η συμβουλευτική επιτροπή μπορεί να συστήσει από τα μέλη της μόνιμες ή ειδικές επιτροπές. Ο αριθμός των μελών των υποεπιτροπών αυτών είναι καταρχήν περιορισμένος σε 48.

Σε κατεπείγουσα περίπτωση, οι ειδικές υποεπιτροπές μπορούν να συσταθούν από τον πρόεδρο μετά από σύμφωνη γνώμη των μελών του προεδρείου της συμβουλευτικής επιτροπής.

Η διαδικασία του διορισμού των μελών των μονίμων ή ειδικών υποεπιτροπών ρυθμίζεται στην παράγραφο 3 του παρόντος άρθρου.

2. Σύνθεση

Τα μέλη της συμβουλευτικής επιτροπής μπορούν να διορισθούν μέλη των μονίμων και ειδικών υποεπιτροπών.

Η σύνθεση των μονίμων και ειδικών υποεπιτροπών πρέπει να εξασφαλίζει την αναλογική εκπροσώπηση των διαφόρων κατηγοριών, εκτός αν υπάρχουν ειδικές προηγούμενες συμφωνίες, που πρέπει να επικυρωθούν από τη συμβουλευτική επιτροπή.

3. Διορισμός των μελών

Τα μέλη των μονίμων και ειδικών υποεπιτροπών διορίζονται από τη συμβουλευτική επιτροπή.

Υποψηφιότητα μπορούν να θέσουν όλα τα μέλη της συμβουλευτικής επιτροπής. Οι προτάσεις πρέπει να υποβληθούν στη συμβουλευτική επιτροπή από το προεδρείο της.

Σε επείγουσα περίπτωση, τα μέλη των ειδικών επιτροπών μπορούν να διοριστούν από τον πρόεδρο κατόπιν προτάσεως των μελών του προεδρείου τα οποία εκπροσωπούν κάθε κατηγορία.

Αν κατά τη διάρκεια της χρήσεως κενωθεί θέση σε μια μόνιμη ή ειδική υποεπιτροπή, λόγω παραιτήσεως ή λόγω θανάτου μέλους της συμβουλευτικής επιτροπής, η θέση αυτή καταλαμβάνεται άνευ ετέρου από το διάδοχο του μέλους αυτού και δη κατά παρέκκλιση των διατάξεων του πρώτου εδαφίου της παρούσας παραγράφου.

4. Χρόνος θητείας των μελών

Η θητεία των μελών των μονίμων υποεπιτροπών λήγει κατά τη λήξη της χρήσεως κατά τη διάρκεια της οποίας έγινε ο διορισμός τους.

Η θητεία των μελών των ειδικών υποεπιτροπών λήγει μόλις ο πρόεδρος διαπιστώσει ότι η συμβουλευτική επιτροπή αποφάσισε οριστικά για τα ζητήματα για την εξέταση των οποίων είχαν δημιουργηθεί οι ειδικές υποεπιτροπές.

5. Προεδρείο της υποεπιτροπής

Οι εργασίες της υποεπιτροπής προπαρασκευάζονται και δευθύνονται από το προεδρείο της υποεπιτροπής.

Το προεδρείο της υποεπιτροπής αποτελείται τουλάχιστον από τρία και κατ' ανώτατο όριο δεκαπέντε μέλη της υποεπιτροπής.

Στην πρώτη σύνοδο κάθε χρήσεως, οι υποεπιτροπές ορίζουν τους προέδρους τους και στην πρώτη συνεδρίαση των υποεπιτροπών τους δύο αντιπροέδρους και τα λοιπά μέλη του προεδρείου τους.

Τα μέλη της υποεπιτροπής πρέπει να λαμβάνουν υπόψη τους, όσον αφορά τη σύνθεση του προεδρείου της υποεπιτροπής, την αναλογική εκπροσώπηση των διαφόρων κατηγοριών της συμβουλευτικής επιτροπής, εφόσον δεν έχουν γίνει ειδικές συμφωνίες μεταξύ των κατηγοριών.

ΚΕΦΑΛΑΙΟ II ΛΕΙΤΟΥΡΓΙΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

Άρθρο 5

Σύνοδοι

Οι εκθέσεις της συμβουλευτικής επιτροπής γίνονται δεκτές και οι διατυπώσεις γνώμης και τα ψηφίσματα της συμβουλευτικής επιτροπής εκδίδονται και εγκρίνονται στην ολομέλεια, εξαιρουμένης της περιπτώσεως της διαδικασίας των εγγράφων διαβουλεύσεων που προβλέπεται στο άρθρο 7.

Η συμβουλευτική επιτροπή συνεδριάζει σε ολομέλεια σε τακτικές και έκτακτες συνόδους.

Οι ημερομηνίες των τακτικών συνόδων καθορίζονται από τη συμβουλευτική επιτροπή κατά τη διάρκεια της πρώτης συνόδου κάθε χρήσεως.

Τα μέλη καταλαμβάνουν τα έδρανα κατ' αλφαβητική σειρά.

Άρθρο 6

Σύγκληση της συμβουλευτικής επιτροπής

1. Σύγκληση κατόπιν αιτήσεως της Ευρωπαϊκής Επιτροπής

Ο πρόεδρος συγκαλεί τη συμβουλευτική επιτροπή κατόπιν αιτήσεως της Ευρωπαϊκής Επιτροπής προς συζήτηση ορισμένων θεμάτων.

Η αίτηση της Ευρωπαϊκής Επιτροπής υποβάλλεται στο προεδρείο της συμβουλευτικής επιτροπής.

2. Σύγκληση κατόπιν αιτήσεως της πλειοψηφίας των μελών της συμβουλευτικής επιτροπής

Ο πρόεδρος συγκαλεί τη συμβουλευτική επιτροπή κατόπιν αιτήσεως της πλειοψηφίας των μελών της συμβουλευτικής επιτροπής προς συζήτηση ενός ορισμένου θέματος.

3. Σύγκληση κατόπιν αιτήσεως άλλων μελών της συμβουλευτικής επιτροπής

Αν όλα τα μέλη μιας κατηγορίας ή το ένα τρίτο όλων των μελών της συμβουλευτικής επιτροπής υποβάλουν αίτηση συγκλήσεως της συμβουλευτικής επιτροπής προς συζήτηση ορισμένων θεμάτων, το προεδρείο της συμβουλευτικής επιτροπής διαπιστώνει αν η Ευρωπαϊκή Επιτροπή υποστηρίζει, επίσης από πλευράς της, την αίτηση. Όταν η διατύπωση της γνώμης της Επιτροπής περιέλθει στο προεδρείο της συμβουλευτικής επιτροπής, τότε εκείνο αποφασίζει περί της αιτήσεως.

Άρθρο 7

Έγγραφες διαβουλεύσεις

Αν κατά τη διάρκεια μιας των διαβουλεύσεων της συμβουλευτικής επιτροπής οι καθορισμένες προθεσμίες δεν αφήνουν περιθώρια αναβολής για την επόμενη τακτική σύνοδο, το προεδρείο έχει τη δυνατότητα είτε να συγκαλέσει έκτακτη σύνοδο είτε -εφόσον είναι της γνώμης ότι η συμβουλευτική επιτροπή θα συμφωνήσει κατά πάσα πιθανότητα με την πρόταση της Ευρωπαϊκής Επιτροπής- να προτείνει τη διενέργεια εγγράφων διαβουλεύσεων, υπό τον όρο όμως ότι τα μέλη του προεδρείου θα υποστηρίζουν την πρόταση αυτή με πλειοψηφία των δύο τρίτων αυτών.

Η πρόταση ανακοινώνεται στα μέλη της συμβουλευτικής επιτροπής. Στην ανακοίνωση αναγράφεται συγχρόνως και η ημερομηνία συγκλήσεως έκτακτης συνόδου για την περίπτωση κατά την οποία τουλάχιστον δεκαπέντε μέλη της συμβουλευτικής επιτροπής θα εναντιωθούν στις έγγραφες διαβουλεύσεις ή θα ζητήσουν τη σύγκληση έκτακτης συνόδου.

Αν τουλάχιστον δεκαπέντε μέλη της συμβουλευτικής επιτροπής εναντιωθούν στις έγγραφες διαβουλεύσεις ή ζητήσουν μια έκτακτη σύνοδο αίρεται η ισχύς των εγγράφων διαβουλεύσεων, καθώς και κάθε διατύπωση γνώμης που τυχόν έχει γίνει από μέλη της συμβουλευτικής επιτροπής στα πλαίσια των διαβουλεύσεων αυτών.

Η ημερομηνία συγκλήσεως της έκτακτης συνόδου πρέπει να καθοριστεί, κατά τέτοιο τρόπο, ώστε να μπορεί να τηρηθεί η προθεσμία που έχει θέσει η Ευρωπαϊκή Επιτροπή για διατύπωση γνώμης, σύμφωνα με το άρθρο 19 παράγραφος 3 της συνθήκης, ακόμη και αν απορριφθούν οι έγγραφες διαβουλεύσεις.

Αν τουλάχιστον δεκαπέντε μέλη της συμβουλευτικής επιτροπής ζητήσουν τη σύγκληση έκτακτης συνόδου, ο πρόεδρος ειδοποιεί με επιστολή ή κατάλληλο μέσο όλα τα μέλη ότι θα λάβει πράγματι χώρα η σύνοδος, για την οποία απεστάλη πρόσκληση υπό αίρεση. Στην περίπτωση αυτού του είδους της έκτακτης συνόδου δεν εφαρμόζονται οι διατάξεις του άρθρου 12 παράγραφος 2 πρώτο εδάφιο περί απαρτίας.

Άρθρο 8

Ημερήσια διάταξη

1. Καθορισμός της ημερήσιας διατάξεως

Η ημερήσια διάταξη καταρτίζεται από το προεδρείο της συμβουλευτικής επιτροπής τουλάχιστον τρεις εβδομάδες πριν από την ημερομηνία της συνόδου, εξαιρουμένης της περιπτώσεως της κατεπείγουσας συζητήσεως που προβλέπεται στο άρθρο 9. Η ημερήσια διάταξη κοινοποιείται αμελλητί στα μέλη της συμβουλευτικής επιτροπής, καθώς και στην Ευρωπαϊκή Επιτροπή.

Η ημερήσια διάταξη μπορεί να τροποποιηθεί μεταγενέστερα κατόπιν αιτήσεως της Ευρωπαϊκής Επιτροπής ή με πρόταση του προεδρείου της συμβουλευτικής επιτροπής.

Στην ημερήσια διάταξη μπορούν να συμπεριληφθούν μόνο θέματα τα οποία αποτελούν αντικείμενο αιτήσεως προς σύγκληση της συμβουλευτικής επιτροπής, σύμφωνα με το άρθρο 6, καθώς και προτάσεων, οι οποίες έγιναν δεκτές από την συμβουλευτική επιτροπή και προβλέπονται στην παράγραφο 2 του παρόντος άρθρου.

2. Προτάσεις

Η πρόταση για την εγγραφή ενός ορισμένου θέματος προς συζήτηση μπορεί να υποβληθεί πριν από τη σύνοδο. Πρέπει να είναι υπογεγραμμένη από δεκαπέντε μέλη της συμβουλευτικής επιτροπής και πρέπει να υποβληθεί στον πρόεδρο πριν από τη συνεδρίαση του προεδρείου, η οποία προηγείται της συνόδου. Σε εξαιρετικές περιπτώσεις, είναι δυνατόν να υποβληθεί πρόταση κατά τη διάρκεια της συνόδου, εφόσον αποτελεί συνέπεια της συζητήσεως.

Το προεδρείο υποβάλλει στη συμβουλευτική επιτροπή την πρόταση μαζί με τη γνώμη του σχετικά με την αρμοδιότητα της συμβουλευτικής επιτροπής και τη σκοπιμότητα της συζητήσεως του οικείου θέματος. Αν η πλειοψηφία των μελών της συμβουλευτικής επιτροπής δεχθεί την πρόταση, το θέμα, το οποίο αποτελεί αντικείμενό της, εγγράφεται στην ημερήσια διάταξη της επόμενης συνόδου, εφόσον δεν ζητηθεί η άμεση συζήτησή του τουλάχιστον από το ήμισυ των μελών της συμβουλευτικής επιτροπής.

Άρθρο 9

Προθεσμίες συγκλήσεως - Κατεπείγουσα συζήτηση

1. Η ημερομηνία της συγκλήσεως της συνόδου καθορίζεται, κατά τέτοιο τρόπο, ώστε να μπορεί να τηρηθεί η προθεσμία που έχει θέσει η Ευρωπαϊκή Επιτροπή σύμφωνα με το άρθρο 19 παράγραφος 3 της συνθήκης για τη διατύπωση γνώμης. Εν πάση περιπτώσει πρέπει να συγκληθεί η σύνοδος εντός τεσσάρων εβδομάδων από της κανονικής αιτήσεως της συγκλήσεώς της.

2. Το κατεπείγον κηρύσσεται είτε από τον πρόεδρο, λαμβανομένων υπόψη των προθεσμιών που έχουν τεθεί από την Ευρωπαϊκή Επιτροπή σύμφωνα με το άρθρο 19 παράγραφος 3 της συνθήκης, ή από τη συμβουλευτική επιτροπή κατόπιν προτάσεως του προεδρείου της συμβουλευτικής επιτροπής.

Στις περιπτώσεις που ο πρόεδρος έχει κηρύξει το κατεπείγον μπορεί ο ίδιος, χωρίς προηγούμενες διαβουλεύσεις με το προεδρείο της συμβουλευτικής επιτροπής -εξαιρουμένης της περιπτώσεως της συστάσεως μιας ειδικής υποεπιτροπής και του διορισμού των μελών της- να πάρει όλα τα μέτρα που κατά την κρίση του είναι αναγκαία, ώστε η συμβουλευτική επιτροπή να μπορεί να διατυπώσει τη γνώμη της. Πάντως ενημερώνει τα μέλη του προεδρείου της συμβουλευτικής επιτροπής περί των μέτρων αυτών.

Άρθρο 10

Προπαρασκευαστικές εργασίες των υποεπιτροπών

1. Ανάθεση καθηκόντων στις υποεπιτροπές από το προεδρείο

Οι σύνοδοι προπαρασκεύαζονται από τον πρόεδρο σε συνεργασία με τα άλλα μέλη του προεδρείου της συμβουλευτικής επιτροπής.

Το προεδρείο της συμβουλευτικής επιτροπής μπορεί να δώσει εντολή για την προηγούμενη εξέταση οιουδήποτε ζητήματος από υποεπιτροπή, πριν το θέμα έλθει προς συζήτηση στην ολομέλεια. Αν το προεδρείο της συμβουλευτικής επιτροπής δεν θεωρήσει απαραίτητη την εξέταση αυτή, μπορεί να όρισει έναν εισηγητή ο οποίος θα επιφορτισθεί με την εισαγωγή του θέματος στην ολομέλεια.

Εκτός αν υπάρχει άλλη απόφαση της συμβουλευτικής επιτροπής, το προεδρείο είναι αρμόδιο να κρίνει αν το θέμα εμπίπτει στον τομέα μιας ήδη υπάρχουσας μόνιμης υποεπιτροπής ή στον τομέα μιας ειδικής υποεπιτροπής. Στην τελευταία αυτή περίπτωση, συνιστάται σύμφωνα με τις διατάξεις του άρθρου 4 μια υποεπιτροπή.

Εξ ονόματος του προεδρείου της συμβουλευτικής επιτροπής, ο πρόεδρος ανακοινώνει στο προεδρείο της υποεπιτροπής τα θέματα τα οποία αναφέρονται στις εργασίες της υποεπιτροπής και καθορίζει, σε δεδομένη περίπτωση τις προθεσμίες εντός των οποίων πρέπει να περατωθούν οι εργασίες.

Το προεδρείο της συμβουλευτικής επιτροπής φροντίζει για την τήρηση των προθεσμιών και λαμβάνει καταρχήν γνώση των εργασιών της υποεπιτροπής, πριν οι εργασίες υποβληθούν στη συμβουλευτική επιτροπή.

Οι υποεπιτροπές δεν συζητούν από κοινού με άλλες. Αν όμως το προεδρείο της συμβουλευτικής επιτροπής κρίνει ότι ένα θέμα δεν εμπίπτει στην αποκλειστική αρμοδιότητα μιας υποεπιτροπής και ότι δεν συντρέχει λόγος συστάσεως ειδικής υποεπιτροπής, μπορεί να ζητήσει από δύο ή περισσότερα προεδρεία των υποεπιτροπών είτε να συγκαλέσουν μια κοινή συνεδρίαση των οικείων υποεπιτροπών είτε να συνέλθουν τα ίδια σε μια κοινή συνεδρίαση, και δη μετά τις χωριστές διασκέψεις των υποεπιτροπών, για να εκπονήσουν ένα κοινό έγγραφο το οποίο θα υποβληθεί στη συμβουλευτική επιτροπή.

2. Αρμοδιότητες των προεδρείων των υποεπιτροπών

Τα προεδρεία των υποεπιτροπών ορίζουν την ημερομηνία και καθορίζουν τα θέματα της ημερήσιας διατάξεως των συνεδριάσεων της υποεπιτροπής τους στα πλαίσια των εντολών που τους έχουν δοθεί από το προεδρείο της συμβουλευτικής επιτροπής.

Η ημερήσια διάταξη και τα απαραίτητα έγγραφα πρέπει να κοινοποιηθούν στα μέλη της υποεπιτροπής τουλάχιστον οκτώ ημέρες πριν από κάθε συνεδρίαση, συντεταγμένα στις επίσημες γλώσσες της Κοινότητας. Πρέπει επίσης να διαβιβαστούν, προς πληροφόρηση, στην Ευρωπαϊκή Επιτροπή καθώς και στα μέλη της συμβουλευτικής επιτροπής που δεν είναι μέλη της υποεπιτροπής.

Το προεδρείο της υποεπιτροπής εκλέγει από τα μέλη της υποεπιτροπής τον ή τους εισηγητές για την ολομέλεια και διορίζει ενδεχόμενα μια συντακτική επιτροπή με το καθήκον να βοηθά τον ή τους εισηγητές.

Το προεδρείο της υποεπιτροπής μπορεί επίσης να ορίζει ως εισηγητές, κατόπιν συναινέσεώς τους, και μέλη τα οποία δεν ανήκουν στην υποεπιτροπή.

Σε δεδομένη περίπτωση, το προεδρείο της υποεπιτροπής συγκεντρώνει και επεξεργάζεται τα έγγραφα που είναι απαραίτητα για την οργάνωση των εργασιών της υποεπιτροπής.

Άρθρο 11

Διεξαγωγή των συνεδριάσεων των υποεπιτροπών

1. Προεδρία

Των συνεδριάσεων των υποεπιτροπών προεδρεύει ο πρόεδρος της υποεπιτροπής ή, σε περίπτωση κωλύματός του, ένας των αντιπροέδρων.

2. Απαρτία και ψηφοφορία

Καταρχήν στην υποεπιτροπή δεν λαμβάνει χώρα ψηφοφορία. Εφόσον, κατ' εξαίρεση, γίνει ψηφοφορία, μπορούν να λάβουν μέρος σε αυτή μόνον τα μέλη της υποεπιτροπής και οι εκπρόσωποί τους, εφόσον οι τελευταίοι είναι μέλη της συμβουλευτικής επιτροπής. Αν κατά το χρόνο της ψηφοφορίας δεν έχει επιτευχθεί απαρτία, η υποεπιτροπή δεν μπορεί να προχωρήσει σε ψηφοφορία.

Απαρτία υπάρχει όταν ο αριθμός των παρισταμένων που έχουν δικαίωμα ψήφου υπερβαίνει το ήμισυ του συνολικού αριθμού των μελών της υποεπιτροπής.

3. Αντιπροσώπευση

Κάθε μέλος της υποεπιτροπής, το οποίο κωλύεται να συμμετάσχει σε μια συνεδρίαση, μπορεί, αφού ειδοποιήσει τη γραμματεία της συμβουλευτικής επιτροπής, η οποία θα ενημερώσει τον πρόεδρο της υποεπιτροπής, να αντιπροσωπευθεί στη συνεδρίαση αυτή είτε από ένα άλλο μέλος στο οποίο μπορεί να μεταβιβάσει το δικαίωμα ψήφου του, είτε από πρόσωπο το οποίο δεν είναι μέλος της συμβουλευτικής επιτροπής.

Οι εξουσίες του αντιπροσώπου περιορίζονται ρητά στη συνεδρίαση για την οποία ορίσθηκε αντιπρόσωπος. Ο αντιπρόσωπος απολαύει στις συζητήσεις των αυτών προνομίων όπως και ο εντολέας του. Παρ' όλα αυτά δεν μπορεί να ψηφίσει αντιπρόσωπος ο οποίος δεν είναι μέλος της συμβουλευτικής επιτροπής. Σε περίπτωση ψηφοφορίας μπορεί να ζητήσει από ένα των μελών της υποεπιτροπής να ασκήσει το δικαίωμα ψήφου του εντολέα του.

4. Τεχνικοί σύμβουλοι

Κατόπιν ειδοποιήσεως της γραμματείας της συμβουλευτικής επιτροπής, η οποία ενημερώνει σχετικά τον πρόεδρο της υποεπιτροπής, μπορεί κάθε μέλος της υποεπιτροπής και κάθε μέλος της συμβουλευτικής επιτροπής, εφόσον έχουν ορισθεί ως αντιπρόσωποι ενός κωλυόμενου μέλους της υποεπιτροπής, να συνοδεύεται στις συνεδριάσεις της υποεπιτροπής από έναν τεχνικό σύμβουλο με ειδικά προσόντα όσον αφορά το υπό συζήτηση θέμα.

5. Συμμετοχή προσώπων τα οποία δεν είναι μέλη της υποεπιτροπής

Κάθε μέλος της συμβουλευτικής επιτροπής που δεν ανήκει στην υποεπιτροπή, μπορεί να συμμετέχει στις συνεδριάσεις των υποεπιτροπών.

Τα μέλη της Ευρωπαϊκής Επιτροπής συμμετέχουν αυτοδικαίως στις συνεδριάσεις των υποεπιτροπών και λαμβάνουν το λόγο, εφόσον το επιθυμούν. Συνοδεύονται ή αντιπροσωπεύονται από τους υπαλλήλους που έχουν ορίσει.

Οι συνεδριάσεις των υποεπιτροπών δεν είναι δημόσιες. Κατόπιν αποφάσεως της πλειοψηφίας των παρόντων μελών της υποεπιτροπής, μπορούν να κηρυχθούν εμπιστευτικά ορισμένα υπό συζήτηση θέματα.

6. Συμμετοχή εμπειρογνωμόνων

Το προεδρείο της υποεπιτροπής μπορεί είτε αυτοδικαίως είτε κατόπιν προτάσεως της υποεπιτροπής να καλέσει ορισμένα πρόσωπα τα οποία είναι ιδιαίτερα κατάλληλα να συμπράξουν στην εξέταση των υπό συζήτηση θεμάτων, λόγω των ειδικών τους γνώσεων. Τα πρόσωπα αυτά μπορούν να κληθούν είτε να συμμετάσχουν στις εργασίες της υποεπιτροπής είτε στη συζήτηση της υποεπιτροπής περί ορισμένων θεμάτων.

7. Αποτελέσματα των εργασιών των υποεπιτροπών

Τα αποτελέσματα των εργασιών των υποεπιτροπών πρέπει να διαβιβασθούν, μέσω του αρμόδιου προεδρείου της υποεπιτροπής, στο προεδρείο της συμβουλευτικής επιτροπής, εντός των προθεσμιών που έχει καθορίσει το τελευταίο, προς υποβολή στην ολομέλεια.

Αν τα αποτελέσματα των εργασιών έχουν συμπεριληφθεί σε έγγραφο, το έγγραφο αυτό μπορεί ανάλογα με το χαρακτήρα του υπό συζήτηση θέματος να έχει είτε την μορφή εκθέσεως της υποεπιτροπής είτε τη μορφή σχεδίου εκθέσεως, διατυπώσεως γνώμης ή ψηφίσματος της συμβουλευτικής επιτροπής.

Στο έγγραφο αυτό πρέπει να επισυναφθούν, στα μέτρα του δυνατού, όλα τα στοιχεία του φακέλου των εργασιών της υποεπιτροπής. Τα στοιχεία αυτά περιλαμβάνουν τα έγγραφα των ακροάσεων και εξετάσεων, στις οποίες προέβη η υποεπιτροπή, καθώς και τα πορίσματα των ερευνών τις οποίες διεξήγαγε, και τα πληροφοριακά στοιχεία τα οποία συνέλεξε, καθώς και τα πρακτικά των συζητήσεων της υποεπιτροπής και σε δεδομένη περίπτωση επίσης και τα υπομνήματα τα οποία υπέβαλε η Ευρωπαϊκή Επιτροπή.

Το προεδρείο της συμβουλευτικής επιτροπής μπορεί να ζητήσει τη διεξαγωγή νέας συζητήσεως από μια υποεπιτροπή, αν κρίνει ότι το αποτέλεσμα των εργασιών δεν είναι επαρκές για μια οριστική συζήτηση στη σύνοδο.

Άρθρο 12

Διεξαγωγή συνόδων της συμβουλευτικής επιτροπής

1. Συμμετοχή μη μελών

Οι σύνοδοι δεν είναι δημόσιες. Κατόπιν αποφάσεως της πλειοψηφίας των παρισταμένων μελών της συμβουλευτικής επιτροπής, μπορούν να κηρυχθούν εμπιστευτικά ορισμένα υπό συζήτηση θέματα.

Στις συνόδους μπορούν να πάρουν μέρος μόνον τα ακόλουθα πρόσωπα:

α) τα μέλη της Ευρωπαϊκής Επιτροπής και οι υπάλληλοι που έχουν ορίσει 7

β) τα πρόσωπα τα οποία, με την προϋπόθεση των διατάξεων της παραγράφου 3 του παρόντος άρθρου, επιτρέπεται να εκπροσωπήσουν ένα εξ επιτακτικών λόγων κωλυόμενο μέλος, εφόσον οι λόγοι αυτοί έχουν εκτεθεί σύμφωνα με τις διατάξεις 7

γ) τα μέλη της γραμματείας της συμβουλευτικής επιτροπής 7

δ) κατ' εξαίρεση άλλα πρόσωπα βάσει αποφάσεως του προεδρείου, για έναν ειδικά καθορισμένο σκοπό.

Τα μέλη της Ευρωπαϊκής Επιτροπής ή οι εξουσιοδοτημένοι για την εκπροσώπησή τους υπάλληλοι μπορούν να λάβουν το λόγο, αν εκφράσουν την επιθυμία αυτή, και να ζητήσουν το λόγο για τους υπαλλήλους που τα συνοδεύουν.

2. Απαρτία

Η συμβουλευτική επιτροπή έχει απαρτία όταν είναι παρόν πλέον του ημίσεος των μελών. Αν δεν επιτευχθεί απαρτία η συμβουλευτική επιτροπή συνέρχεται σε συνεδρίαση εργασίας. Σε περίπτωση μη υπάρξεως απαρτίας όσον αφορά αίτηση της Ευρωπαϊκής Επιτροπής για διατύπωση γνώμης ή για διαβούλευση και εφόσον η συμβουλευτική επιτροπή καλείται σε ψηφοφορία για μια διατύπωση γνώμης ή για ένα ψήφισμα, συγκαλείται εντός δέκα ημερών μια δεύτερη σύνοδος στην οποία συζητείται εγκαίρως το ίδιο θέμα ανεξαρτήτως του αριθμού των παρισταμένων μελών.

3. Απουσία - Αντιπροσώπευση

Τα μέλη της συμβουλευτικής επιτροπής που κωλύονται να συμμετάσχουν σε μια σύνοδο μπορούν να ανακοινώσουν στον πρόεδρο τη γνώμη τους επί των θεμάτων της ημερησίας διατάξεως με επιστολή ή με άλλο κατάλληλο μέσο. Το κείμενο της έγγραφης αυτής γνώμης επισυνάπτεται αυτούσιο στα αναλυτικά πρακτικά.

Τα μέλη της συμβουλευτικής επιτροπής που κωλύονται εξ επιτακτικών λόγων, οι οποίοι πρέπει να εκτεθούν σύμφωνα με τις διατάξεις, να συμμετάσχουν σε μια σύνοδο μπορούν να απευθύνουν εγγράφως στον πρόεδρο αιτιολογημένη αίτηση να αντιπροσωπευθούν από ένα πρόσωπο που θα καθορίσουν οι ίδιοι ονομαστικά ως εξουσιοδοτημένο να μιλά γι' αυτούς ως εκπρόσωπός τους κατά την εξέταση ενός ή περισσοτέρων θεμάτων της ημερησίας διατάξεως από τη συμβουλευτική επιτροπή. Εξαιρείται η πρώτη σύνοδος της χρήσεως.

Ο πρόεδρος διαβιβάζει τις αιτήσεις που του απηύθυναν στο προεδρείο της συμβουλευτικής επιτροπής. Το προεδρείο κρίνει τις αιτήσεις αυτές, λαμβάνοντας υπόψη τους προβαλλόμενους λόγους και τον αριθμό των αιτήσεων που έχει ήδη υποβάλει το αιτούν μέλος της συμβουλευτικής επιτροπής κατά τη διάρκεια της χρήσεως για την εφαρμογή των διατάξεων του δεύτερου εδαφίου της παρούσας παραγράφου (1).

Ο πρόεδρος γνωστοποιεί κατόπιν στη συμβουλευτική επιτροπή τις αιτήσεις που έχουν εγκριθεί από το προεδρείο, αναφέροντας ρητά τους λόγους τους οποίους του προέβαλε το αιτούν μέλος.

Η συμβουλευτική επιτροπή διατηρεί το δικαίωμα της ανέκκλητης απορρίψεως των αιτήσεων για τις οποίες, κατά την κρίση της, δεν είναι επαρκώς αιτιολογημένη η επίκληση επιτακτικών λόγων.

Αν η αίτηση γίνει δεκτή από τη συμβουλευτική επιτροπή, ο πρόεδρος επιτρέπει στον αντιπρόσωπο του μέλους είτε να συμμετάσχει σε όλες τις συζητήσεις είτε να συμμετάσχει μόνο στη συζήτηση των θεμάτων της ημερησίας διατάξεως για τα οποία ορίσθηκε αντιπρόσωπος του μέλους.

Ο αντιπρόσωπος παίρνει μέρος στη συζήτηση, στην ψηφοφορία όμως δεν μπορεί να συμμετάσχει.

4. Προεδρία

Στις συνόδους της συμβουλευτικής επιτροπής προεδρεύει ο πρόεδρος ή, σε περίπτωση κωλύματός του, το μέλος που ορίζεται σύμφωνα με το άρθρο 3 παράγραφος 3 έκτο εδάφιο.

Ο πρόεδρος κηρύσσει την έναρξη των συνεδριάσεων, διακόπτει τις συνεδριάσεις και κηρύσσει τη λήξη τους. Φροντίζει για την τήρηση του κανονισμού και την τήρηση της τάξεως, δίνει το λόγο, κηρύσσει τη λήξη των συζητήσεων, θέτει τα θέματα σε ψηφοφορία και δημοσιεύει τα αποτελέσματα της ψηφοφορίας. Μπορεί να συμμετάσχει ως μέλος στη συζήτηση, εφόσον το έχει προηγουμένως δηλώσει ρητώς.

Το προεδρείο της συμβουλευτικής επιτροπής συνέρχεται σε συνεδρίαση όσο συχνά το κρίνει αναγκαίο. Εν πάση περιπτώσει συνεδριάζει πριν από κάθε σύνοδο για την προπαρασκευή της συζητήσεως. Εφόσον δεν αποφασιστεί άλλως, ο γραμματέας της συμβουλευτικής επιτροπής εκτελεί χρέη γραμματέα και καταμετρητή των ψήφων στη σύνοδο.

5. Διαβίβαση του φακέλου των εγγράφων για τη σύνοδο

Τα έγγραφα τα οποία προορίζονται για τη σύνοδο, και ιδιαίτερα τα έγγραφα τα οποία έχουν αποσταλεί από την Ευρωπαϊκή Επιτροπή, καθώς και τα έγγραφα τα οποία έχουν εκπονηθεί από τις υποεπιτροπές, πρέπει να κοινοποιηθούν στα μέλη της συμβουλευτικής επιτροπής τουλάχιστον οκτώ ημέρες πριν από κάθε σύνοδο, συντεταγμένα στις επίσημες γλώσσες της Κοινότητας, εξαιρουμένης της εφαρμογής της διαδικασίας κατεπειγούσης συζητήσεως σύμφωνα με το άρθρο 9.

6. Πρόταση διαδικασίας

Ο πρόεδρος δίνει αμέσως το λόγο -όμως όχι για περισσότερο χρόνο από πέντε λεπτά- στο μέλος της συμβουλευτικής επιτροπής που εκφράζει την πρόθεση να υποβάλει μια πρόταση διαδικασίας για να ζητήσει αυστηρή εφαρμογή του κανονισμού ή μεταβολή της σειράς των θεμάτων της ημερησίας διατάξεως, περιορισμό του χρόνου αγορεύσεως, λήξη της συζητήσεως για το θέμα το οποίο ερευνάται στη δεδομένη στιγμή ή αναβολή της συζητήσεως σε μια από τις επόμενες συνόδους.

Η πρόταση τίθεται αμέσως σε ψηφοφορία από τον πρόεδρο, εφόσον δεν υπάρχει λόγος συζητήσεως. Αλλιώς μπορούν να λάβουν το λόγο μόνον οι εξής: ο συντάκτης της προτάσεως, ένας ομιλητής «υπέρ» και ένας ομιλητής «κατά» της προτάσεως, ο πρόεδρος και, σε δεδομένη περίπτωση, ο εισηγητής της ενδιαφερόμενης υποεπιτροπής.

Σε περίπτωση που η πρόταση θα γίνει δεκτή από την πλειοψηφία των παρόντων μελών, το μέτρο το οποίο προτείνεται τίθεται αμέσως σε ισχύ.

7. Συζήτηση των αποτελεσμάτων των εργασιών των υποεπιτροπών

Ο εισηγητής της υποεπιτροπής, ο οποίος είναι επιφορτισμένος με τον προκαταρκτικό έλεγχο των θεμάτων της ημερησίας διατάξεως, κάνει μια εισήγηση για τις συζητήσεις της υποεπιτροπής και φέρει σε γνώση της συμβουλευτικής επιτροπής το έγγραφο που έχει συνταχθεί εξ ονόματος της υποεπιτροπής.

Κατόπιν, η συμβουλευτική επιτροπή διεξάγει μια γενική συζήτηση επί του εγγράφου αυτού.

8. Υποβολή τροπολογιών και προτάσεων για διατύπωση γνώμης ή προτάσεων ψηφίσματος

Κάθε μέλος της συμβουλευτικής επιτροπής μπορεί να υποβάλει τροπολογίες για το έγγραφο που έχει εκπονηθεί εξ ονόματος της υποεπιτροπής, εφόσον το έγραφο αυτό είναι σχέδιο εκθέσεως, σχέδιο διατυπώσεως γνώμης ή ψηφίσματος της συμβουλευτικής επιτροπής.

Κάθε μέλος της συμβουλευτικής επιτροπής μπορεί, επίσης, να υποβάλει προτάσεις διατυπώσεως γνώμης ή προτάσεις ψηφίσματος.

Οι τροπολογίες, καθώς και οι προτάσεις διατυπώσεως γνώμης ή προτάσεις ψηφίσματος, πρέπει να γίνουν εγγράφως και να κοινοποιηθούν στο προεδρείο της συμβουλευτικής επιτροπής πριν απο την έναρξη της συνόδου.

Κατά τη διάρκεια της συνόδου οι τροπολογίες πρέπει να υποβάλλονται εγγράφως, γίνονται δε δεκτές μόνον όταν αναφέρονται σε τροποποίηση του υπό συζήτηση εγγράφου ή όταν έχουν την υπογραφή δεκαπέντε μελών της συμβουλευτικής επιτροπής. Κατόπιν ο πρόεδρος είναι αρμόδιος να αποφασίσει, είτε κατά τη διάρκεια της συνόδου είτε κατόπιν διαβουλεύσεων με το προεδρείο, αν οι τροπολογίες αυτές ή οι προτάσεις για διατύπωση γνώμης ή προτάσεις ψηφίσματος πρέπει να συζητηθούν αμέσως ή αν θα ήταν σκόπιμο να αναβληθεί η συζήτηση για μια επόμενη σύνοδο.

9. Παραπομπή στην υποεπιτροπή

Η συμβουλευτική επιτροπή μπορεί να αποφασίσει να παραπέμψει στην υποεπιτροπή ένα ζήτημα το οποίο δεν φαίνεται ότι έχει διευκρινισθεί αρκούντως.

10. Ψηφοφορία

Μόνο τα μέλη της συμβουλευτικής επιτροπής διαθέτουν το δικαίωμα ψήφου.

Κάθε μέλος της συμβουλευτικής επιτροπής, το οποίο κωλύεται να συμμετάσχει σε μια σύνοδο, μπορεί να εκχωρήσει το δικαίωμα ψήφου του σε άλλο μέλος της συμβουλευτικής επιτροπής. Κάθε μέλος της συμβουλευτικής επιτροπής μπορεί να αποδεχθεί μόνον δύο τέτοιες εκχωρήσεις δικαιώματος. Οι εκχωρήσεις του δικαιώματος ψήφου δεν λαμβάνονται υπόψη για τη διαπίστωση της απαρτίας κατά την παράγραφο 2 του παρόντος άρθρου.

Η συμβουλευτική επιτροπή ψηφίζει με ανάταση του χεριού, με έγερση από τη θέση ή με κάθισμα ή με ονομαστική ψηφοφορία, εκτός από τις περιπτώσεις που προβλέπονται στο άρθρο 3 παράγραφος 2. Η ψηφοφορία γίνεται με την ακόλουθη σειρά:

- παριστάμενα μέλη,

- εκχώρηση δικαιώματος ψήφου: πρώτη ψήφος,

- εκχώρηση δικαιώματος ψήφου: δεύτερη ψήφος.

Η ονομαστική ψηφοφορία αποφασίζεται από τον πρόεδρο, λαμβάνει δε χώρα άνευ ετέρου αν την ζήτησαν δεκαπέντε από τα παριστάμενα μέλη. Η ονομαστική ψηφοφορία γίνεται κατ' αλφαβητική σειρά.

Ο πρόεδρος μπορεί επίσης να προχωρήσει σε ονομαστική ψηφοφορία για ένα θέμα το οποίο υπήρξε ήδη αντικείμενο ψηφοφορίας με ανάταση του χεριού, με έγερση από τη θέση ή με κάθισμα εφόσον η ψηφοφορία φαίνεται αμφίβολη ή εφόσον δεν επετεύχθη ομοφωνία και ο πρόεδρος κρίνει σκόπιμο να γραφούν στα πρακτικά τα ονόματα των μελών που έχουν πλειοψηφίσει και που έχουν μειοψηφίσει.

Αν για το θέμα αυτό έχει γίνει ψηφοφορία κατά κάποιο άλλο τρόπο, μπορεί το θέμα να γίνει αντικείμενο ονομαστικής ψηφοφορίας με σκοπό την οριστική διευθέτησή του, αν τούτο ζητηθεί αμέσως σύμφωνα με το τέταρτο εδάφιο της παρούσας παραγράφου.

11. Λήξη της συζητήσεως

Κατόπιν προτάσεως του προέδρου, η συμβουλευτική επιτροπή πρέπει να αποφανθεί αν πρέπει να κηρυχθεί η λήξη της συζητήσεως.

Μετά τη λήξη των συζητήσεων ο λόγος μπορεί να δοθεί μόνο για τυχόν επεξήγηση ψήφου.

Άρθρο 13

Έγγραφα της συνόδου

1. Εκθέσεις, διατυπώσεις γνώμης και ψηφίσματα

Οι εκθέσεις, διατυπώσεις γνώμης και ψηφίσματα της συμβουλευτικής επιτροπής διανέμονται στα μέλη της συμβουλευτικής επιτροπής. Επίσης κοινοποιούνται στους προέδρους της Ευρωπαϊκής Επιτροπής και του Συμβουλίου της Ευρωπαϊκής Ένωσης, μπορούν δε να δημοσιευθούν στην Επίσημη Εφημερίδα των Ευρωπαϊκών Κοινοτήτων.

Ο εισηγητής της υποεπιτροπής ή ο γραμματέας της συνόδου φροντίζει, υπό την εποπτεία του προεδρείου της συμβουλευτικής επιτροπής, για την οριστική διατύπωση του κειμένου των εγγράφων αυτών.

Στις διατυπώσεις γνώμης και στα ψηφίσματα αναφέρονται μόνον τα κείμενα τα οποία ετέθησαν σε ψηφοφορία και έγιναν δεκτά είτε ομόφωνα είτε με πλειοψηφία των δοθεισών ψήφων, καθώς και τα αποτελέσματα των γενομένων ψηφοφοριών.

Τα κείμενα τα οποία έγιναν δεκτά μόνον από τη μειοψηφία καταχωρούνται απλώς στα πρακτικά με αναφορά των αποτελεσμάτων της ψηφοφορίας.

2. Πρακτικά

Για κάθε σύνοδο της συμβουλευτικής επιτροπής τηρούνται πρακτικά τα οποία υπογράφονται από τον πρόεδρο και το γραμματέα της συνόδου.

Στα πρακτικά αυτά επισυνάπτονται σε δεδομένη περίπτωση:

1. τα αναγκαία έγγραφα για την κατανόηση των συζητήσεων 7

2. αναλυτικά πρακτικά των συζητήσεων 7

3. οι εκθέσεις, οι διατυπώσεις γνώμης ή τα ψηφίσματα για τα οποία έγινε ψηφοφορία κατά τη διάρκεια της συνόδου, με αναφορά του αριθμού και της κατανομής των ψήφων.

Τα πρακτικά και τα παραρτήματά τους διαβιβάζονται μετά από κάθε σύνοδο, σύμφωνα με το άρθρο 19 παράγραφος 5 της συνθήκης, στον πρόεδρο της Ευρωπαϊκής Επιτροπής και τον πρόεδρο του Συμβουλίου της Ευρωπαϊκής Ένωσης.

Τα πρακτικά και τα παραρτήματά τους διανέμονται, επίσης, στα μέλη της συμβουλευτικής επιτροπής.

Οποιαδήποτε άλλη διανομή γίνεται μόνον κατόπιν σχετικής αποφάσεως της συμβουλευτικής επιτροπής.

3. Έγκριση των πρακτικών

Κατά την έναρξη κάθε συνόδου ο πρόεδρος υποβάλλει στη συμβουλευτική επιτροπή τα πρακτικά της προηγούμενης συνόδου προς έγκριση.

Τα πρακτικά της τελευταίας συνόδου κάθε περιόδου θητείας πρέπει να κοινοποιηθούν εγγράφως στα μέλη των οποίων έχει λήξει η θητεία.

Οι λεπτομέρειες της εφαρμογής της διαδικασίας αυτής καθορίζονται από το διοικούν προεδρείο κατά το χρονικό σημείο της εφαρμογής της διαδικασίας.

Άρθρο 14

Γραμματεία

Η συμβουλευτική επιτροπή διαθέτει γραμματεία η οποία διευθύνεται από ένα γραμματέα. Ο γραμματέας διορίζεται από την Ευρωπαϊκή Επιτροπή με συγκατάθεση του προεδρείου της συμβουλευτικής επιτροπής. Ο γραμματέας συνεπικουρείται από τους απαραίτητους συνεργάτες προς εξασφάλιση της καλής διενέργειας των εργασιών της συμβουλευτκής επιτροπής και των υποεπιτροπών της.

Η γραμματεία υπόκειται στο προεδρείο της συμβουλευτικής επιτροπής εκπροσωπούμενο από τον πρόεδρο, ο οποίος, φροντίζει για την εκτέλεση των αποφάσεων του προεδρείου.

Το προεδρείο λαμβάνει όλα τα μέτρα που αφορούν την οργάνωση και τη λειτουργία της γραμματείας.

ΚΕΦΑΛΑΙΟ III ΛΟΙΠΕΣ ΔΙΑΤΑΞΕΙΣ

Άρθρο 15

Απουσία μεγάλης διάρκειας

Αν ένα μέλος της συμβουλευτικής επιτροπής, που έχει κληθεί σύμφωνα με τον κανονισμό, απέχει κατά τη διάρκεια έξι μηνών από τις συνόδους της συμβουλευτικής επιτροπής, χωρίς να έχει ζητήσει άδεια, το προεδρείο μπορεί, αφού ζητήσει από το εν θέματι μέλος να δώσει εξηγήσεις για την απουσία του, να φέρει την υπόθεση σε γνώση της Ευρωπαϊκής Επιτροπής και του Συμβουλίου με σκοπό να αντικατασταθεί ενδεχομένως το μέλος αυτό.

Το προεδρείο συσκέπτεται περί της γραπτής αιτήσεως αδείας ενός μέλους, καθώς και σχετικά με τον ενδεχομένως προτεινόμενο αντιπρόσωπο του χωρίς δικαίωμα ψήφου για το χρονικό διάστημα της απουσίας, και διαβιβάζει την πρότασή του στη συμβουλευτική επιτροπή.

Άρθρο 16

Τροποποίηση του κανονισμού

Οι διατάξεις του κανονισμού μπορούν να τροποποιηθούν από τη συμβουλευτική επιτροπή κατόπιν προτάσεως του προεδρείου της ή τουλάχιστον του ενός τρίτου των μελών της.

Κάθε τροποποίηση του παρόντος κανονισμού πρέπει να γίνει δεκτή κατά τη διάρκεια συνόδου με πλειοψηφία των δύο τρίτων των μελών της συμβουλευτικής επιτροπής.

(1) Εφόσον στον κανονισμό αυτό γίνεται λόγος για «πρόεδρο» χωρίς άλλον προσδιορισμό, πρόκειται πάντοτε για τον πρόεδρο της συμβουλευτικής επιτροπής.

(2) Τα μέλη διαιρούνται σε τρεις κατηγορίες:

- παραγωγοί,

- εργαζόμενοι,

- καταναλωτές και έμποροι.

(1) Σε περίπτωση συνόδων που διαρκούν ολόκληρη την ημέρα δεν είναι δυνατόν το μέλος και ο αντιπρόσωπός του να συμμετάσχουν από μισή ημέρα έκαστος. Σε περίπτωση συνόδων που διαρκούν δύο ημέρες μπορούν να συμμετάσχουν εναλλακτικά το μέλος και ο αντιπρόσωπός του από μια ημέρα.